b'\n_START_ARTICLE_\nMaulbronn\n_START_SECTION_\nGeografija\n_START_PARAGRAPH_\nMesto Maulbronn sestavljajo trije deli: Maulbronn, Schmie in Zaisersweiher. Soseske so prostorsko enake nekdanjim ob\xc4\x8dinam z istim imenom, ki so se zdru\xc5\xbeile. _NEWLINE_Deli mesta Maulbronn so tudi zaselki Elfinger Hof, Bahnhof Maulbronn West, Elfinger Berghaus, Scheulberghof, Seidehof in Stadtbahnhof Maulbronn. V okro\xc5\xbeje Maulbronn spada tudi zapu\xc5\xa1\xc4\x8dena vas Hadandesheim.\n_START_SECTION_\nZgodovina\n_START_PARAGRAPH_\nV rimskih \xc4\x8dasih je bila v bli\xc5\xbeini limesa naselbina na obmo\xc4\x8dju Maulbronna. Dokazi so rimski kipi bogov. Leta 1147 je postal za to obmo\xc4\x8dje pristojen \xc5\xa1kof Speyerja G\xc3\xbcnther von Henneberg. Vas je razglasil za neprimerno in podaril samostanu \xc5\xa1kofovski fevd Mulenbrunnen v odmaknjeni gozdnati dolini. Samostan se je hitro razvil v gospodarsko, socialno in politi\xc4\x8dno sredi\xc5\xa1\xc4\x8de v regiji. Med reformacijo je samostan delil usodo mnogih drugih w\xc3\xbcrttember\xc5\xa1kih samostanov, ki so bili sekularizirani. Mesto Maulbronn obstaja od leta 1838 in izvira iz naselja, ki se je oblikovalo okoli samostana. Pripadalo je okro\xc5\xbeju Neckarkreis v Kraljevini W\xc3\xbcrttemberg. Leta 1886 je Maulbronn postal mesto in bil do leta 1938 uradno okro\xc5\xbeje. \xc5\xbde od leta 1600 podobo Maulbronna krasijo njegove dostojanstvene stavbe. Prihod \xc5\xa1tevilnih izgnancev po drugi svetovni vojni je \xc5\xa1tevilo prebivalcev bistveno pove\xc4\x8dal._NEWLINE_Dve gospodarski veji sta bili razviti v mestu, pridelava vina in industrija naravnega kamna, in to \xc5\xbee pred prvo svetovno vojno. Maulbronski schilfsandstein so kopali \xc5\xbee cistercijanski menihi. Leta 1871 se je v Maulbronnu zaradi tega kamna za\xc4\x8delo novo obdobje gradnje in spro\xc5\xbeen je bil gospodarski razcvet. Kamen za gradnjo so izva\xc5\xbeali dale\xc4\x8d iz regije in imeli ve\xc4\x8d uspe\xc5\xa1nih kamnolomov. Danes ima le manj\xc5\xa1o vlogo. Mnogi obiskovalci prihajajo v samostan, ki je pod za\xc5\xa1\xc4\x8dito Unesca._NEWLINE_1. januarja 1970 je bila do takrat samostojna ob\xc4\x8dina Schmie priklju\xc4\x8dena Maulbronnu. Sedanje mesto je nastalo 1. januarja 1975 z zdru\xc5\xbeitvijo Maulbronna in ob\xc4\x8dine Zaiserweiher.\n_START_SECTION_\nSchmie\n_START_PARAGRAPH_\nVas Schmie je bila verjetno ustanovljena v karolin\xc5\xa1ki dobi. Prvi pisni zapis izvira iz leta 788. Tako se imenuje tudi reka. Ime izvira iz kelt\xc5\xa1\xc4\x8dine. Schmie je bilo stoletja w\xc3\xbcrttember\xc5\xa1ko obmejno mesto na Pfal\xc5\xa1kem.\n_START_SECTION_\nZaisersweiher\n_START_PARAGRAPH_\nZaisersweiher je tudi iz karolin\xc5\xa1ke dobe, vendar je nastal \xc5\xa1ele mnogo pozneje. Omenja se v listini samostana Sinsheim z datumom 6. januar 1100. V 14. stoletju je samostan Maulbronn prevzel nadzor nad mestom. V bavarsko-pfal\xc5\xa1ki nasledstveni vojni je leta 1504 osvojil vojvoda Ulrik W\xc3\xbcrttember\xc5\xa1ki celotno samostansko obmo\xc4\x8dje, tako da je Zaisersweiher od tedaj w\xc3\xbcrttember\xc5\xa1ki. Med tridesetletno vojno je bil Zaisersweiher zelo uni\xc4\x8den.\n_START_SECTION_\nGospodarstvo\n_START_PARAGRAPH_\nV Maulbronnu, ki le\xc5\xbei ob w\xc3\xbcrttember\xc5\xa1ki vinski cesti, je pomembno vinogradni\xc5\xa1tvo na legah Reichshalde, Eilfingerberg in Klosterst\xc3\xbcck, ki pripadajo ve\xc4\x8djemu obmo\xc4\x8dju Stromberg na obmo\xc4\x8dju w\xc3\xbcrttember\xc5\xa1ke ravnine.\n_START_SECTION_\nZnamenitosti\n_START_PARAGRAPH_\nNekdanji cistercijanski samostan Maulbronn je od leta 1993 na seznamu Unescove svetovne kulturne dedi\xc5\xa1\xc4\x8dine. Ve\xc4\x8d kot 450 let je sede\xc5\xbe samostanske \xc5\xa1ole, evangeli\xc4\x8danskega seminarja Maulbronn. Hermann Hesse mu je v svojih knjigah Narcis in Zlatoust in Pod kolesom postavil literarni spomenik._NEWLINE_Omembe so vredni tudi delno ohranjeno umetno jezero in vinogradi. Vinograd Maulbronner Eilfingerberg je star 850 let, je \xc5\xa1e iz \xc4\x8dasov cistercijanskih menihov. Znan pisatelj Ernst Hornickel pi\xc5\xa1e v svoji knjigi Die Spitzenweine Europas o Eilfingerbergu: "Te starodavne vinograde ob idili\xc4\x8dnem samostanu Maulbronn razvr\xc5\xa1\xc4\x8da ve\xc4\x8dina strokovnjakov med najdragocenej\xc5\xa1a obmo\xc4\x8dja celotne dr\xc5\xbeave."_NEWLINE_V gozdu poteka obrambna linija Eppinger, v poznem 17. stoletju urejena obrambna linija proti francoskim vojakom. _NEWLINE_Leta 2011 je bila ustanovljena Pot skulptur Maulbronn ob poplavni reki Salzach. Znani umetniki so postavili osem kipov.\n_START_SECTION_\nNekdanji \xc5\xa1tudenti evangeli\xc4\x8danskega semeni\xc5\xa1\xc4\x8da\n_START_PARAGRAPH_\nJohannes Kepler (1571\xe2\x80\x931630)_NEWLINE_Friedrich H\xc3\xb6lderlin (1770\xe2\x80\x931843)_NEWLINE_Hermann Hesse (1877\xe2\x80\x931962)'